ఇ.ఎ. సిద్ధిక్

డాక్టర్‌ ఇబ్రహీం అలీ అబూబకర్ సిద్దిక్ (1937 జులై 15 - 2026 జనవరి 22), ఒక భారతీయ వ్యవసాయ శాస్త్రవేత్త. ఆయన జన్యుశాస్త్రం, మొక్కల పెంపకంలలో పలు పరిశోధనలు చేసాడు. బాస్మతి, హైబ్రిడ్ బియ్యం వంటి వివిధ అధిక దిగుబడినిచ్చే వరి రకాల అభివృద్ధికి ఆయన సహాయపడ్డాడు. భారత ప్రభుత్వం 2011లో ఆయనను నాలుగో అత్యున్నత పౌర పురస్కారం పద్మశ్రీతో సత్కరించింది.

 కెరీర్ 
ఇ. ఎ. సిద్దిక్ 1937లో తమిళనాడులోని శివగంగ జిల్లా ఇళయంగుడి పట్టణంలో జన్మించాడు. ఆయన మద్రాస్ విశ్వవిద్యాలయం నుండి వృక్షశాస్త్రంలో పట్టభద్రుడైనాడు. ఆ తరువాత, ఆయన ఇండియన్ అగ్రికల్చరల్ రీసెర్చ్ ఇన్స్టిట్యూట్ (ఐఏఆర్ఐఐ) నుండి ప్రఖ్యాత వృక్షశాస్త్రజ్ఞుడు యం.యస్.స్వామినాధన్ పర్యవేక్షణలో సైటోజెనెటిక్స్ మాస్టర్స్ (1964), డాక్టరేట్ డిగ్రీలు (1968) పొందాడు. ఆయన 1968లో ఇండియన్ అగ్రికల్చరల్ రీసెర్చ్ ఇనిస్టిట్యూట్ లో సైటోజెనెటిసిస్ట్ గా తన కెరీర్ ప్రారంభించాడు, 1976లో సీనియర్ సైంటిస్ట్ గా పదోన్నతి పొందే వరకు ఆయన ఆ పదవిలో కొనసాగాడు. 1983లో, ఆయన రైస్ బ్రీడర్ గా ఈజిప్టుకు నియమించబడ్డాడు. 1986లో, ఆయన జన్యుశాస్త్ర ప్రొఫెసర్ గా ఫిలిప్పీన్స్ కు బదిలీ చేయబడ్డాడు. ఆ మరుసటి సంవత్సరం, 1987లో, హైదరాబాదులోని డైరెక్టరేట్ ఆఫ్ రైస్ రీసెర్చ్ ప్రాజెక్ట్ డైరెక్టర్ గా భారతదేశానికి తిరిగి వచ్చి, 1994 వరకు అక్కడే పనిచేసాడు. ఆ తరువాత, ఆయన న్యూఢిల్లీలోని ఇండియన్ కౌన్సిల్ ఆఫ్ అగ్రికల్చరల్ రీసెర్చ్ (ICAR)కు డిప్యూటీ డైరెక్టర్ జనరల్ గా వెళ్ళాడు.

1997లో సిద్దిక్ ఇండియన్ కౌన్సిల్ ఆఫ్ అగ్రికల్చరల్ రీసెర్చ్ జాతీయ ప్రొఫెసర్ గా వ్యవహరించాడు. 2002లో, ఆయన సెంటర్ ఫర్ డిఎన్ఎ ఫింగర్ ప్రింటింగ్ అండ్ డయాగ్నస్టిక్స్ (CDFD)కు విశిష్ట చైర్ గా బాధ్యతలు స్వీకరించాడు. 2007లో పదవీ విరమణ చేసిన తరువాత, ఆయన సి. ఎఫ్. ఎఫ్. డి. లో అనుబంధ శాస్త్రవేత్తగా నియమించబడ్డాడు. ఆయన హైదరాబాదు విశ్వవిద్యాలయంలో ప్రొఫెసర్, ఇండియన్ అగ్రికల్చరల్ రీసెర్చ్ ఇన్స్టిట్యూట్ (ఐఏఆర్ఐ)లో ప్రొఫెసర్, హైదరాబాదులోని ఆచార్య ఎన్జి రంగా అగ్రికల్చరల్ యూనివర్శిటీలో బయోటెక్నాలజీ గౌరవ ప్రొఫెసర్ వంటి పదవులను కూడా నిర్వహించాడు.

 బాధ్యతలు 
సిద్దిక్ 2004 నుండి 2009 వరకు భారత ప్రధాన మంత్రి శాస్త్రీయ సలహా మండలిలో సభ్యుడిగా ఉన్నాడు. ఆయన ఇంటర్నేషనల్ రైస్ రీసెర్చ్ ఇన్స్టిట్యూట్ బోర్డు సభ్యులతో పాటు అగ్రి బయోటెక్ ఫౌండేషన్ యొక్క కార్యనిర్వాహక కమిటీలో సభ్యుడు. ఆయన భారతదేశ పదకొండవ పంచవర్ష ప్రణాళిక (2007-2012) కోసం వర్కింగ్ గ్రూపులో సభ్యుడు. ఇండియన్ కౌన్సిల్ ఆఫ్ అగ్రికల్చరల్ రీసెర్చ్ (ICAR) అనుబంధ సంస్థ అయిన నేషనల్ రీసెర్చ్ సెంటర్ ఆన్ ప్లాంట్ బయోటెక్నాలజీ పరిశోధనా సలహా కమిటీలో కూడా ఆయన సభ్యుడిగా ఉన్నాడు.

ఆయన ఫెడరేషన్ ఆఫ్ ఆంధ్రప్రదేశ్ ఛాంబర్స్ ఆఫ్ కామర్స్ అండ్ ఇండస్ట్రీ ఫార్మ్ అండ్ రూరల్ సైన్స్ ఫౌండేషన్ కు ఛైర్మన్ గా ఉన్నాడు. 1998 నుండి 2000 వరకు భారతదేశంలోని నేషనల్ సైన్స్ అకాడమీ కౌన్సిల్ సభ్యుడిగా కూడా పనిచేసాడు.

 గుర్తింపు 
సిద్దిక్ 1976లో హరి ఓం ఆశ్రమ్ ట్రస్ట్ జాతీయ అవార్డుతో ప్రారంభించి అనేక పురస్కారాలను అందుకున్నాడు. 1981లో వాస్విక్ ఇండస్ట్రియల్ రీసెర్చ్ అవార్డు, తరువాత 1988లో అమ్రిక్ సింగ్ చీమా అవార్డు, 1990లో డైరెక్టరేట్ ఆఫ్ రైస్ రీసెర్చ్ (డి. ఆర్. ఆర్.) నుండి సిల్వర్ జూబ్లీ మెడల్, 1994లో ఓం ప్రకాష్ భాసిన్ అవార్డు అందుకున్నాడు. ఒక సంవత్సరం తరువాత, 1995లో, ఆయన బోర్‌లోగ్ అవార్డు, రఫీ అహ్మద్ కిద్వాయ్ అవార్డును అందుకున్నాడు. ఇండియన్ నేషనల్ సైన్స్ అకాడమీ 1997లో సిద్దిక్ ను సిల్వర్ జూబ్లీ పతకంతో సత్కరించింది. ఆయన 2001లో ఇండియన్ సైన్స్ కాంగ్రెస్ అసోసియేషన్ జిపి ఛటర్జీ మెమోరియల్ లెక్చర్ అవార్డు, 2008లో అగ్రికల్చరల్ లీడర్షిప్ అవార్డు, తమిళనాడు ప్రభుత్వం, ఈజిప్ట్ ప్రభుత్వం ల నుండి ప్రశంసాత్మక జ్ఞాపికలు, ఐఎన్ఎస్ఏ ప్రొఫెసర్ సుందర్ లాల్ హోరా మెడల్, నేషనల్ అకాడమీ ఆఫ్ అగ్రికల్చరൽ సైన్సెస్ (ఎన్ఎఎఎస్) బిపి పాల్ మెమోరియల్ అవార్డులను అందుకున్నాడు. 2011లో భారత ప్రభుత్వం ఆయనను గణతంత్ర దినోత్సవ గౌరవాలలో చేర్చింది, నాలుగో అత్యున్నత పౌర పురస్కారం పద్మశ్రీకి ఆయనను ఎంపిక చేసింది.

సిద్దిక్ ఇండియన్ నేషనల్ సైన్స్ అకాడమీ (1995) నేషనల్ అకాడమీ ఆఫ్ సైన్సెస్ (ఇండియా అలహాబాద్, నేషనల్ అకాడమీ అఫ్ అగ్రికల్చరల్ సైన్సెస్, న్యూ ఢిల్లీకి ఎన్నికైన ఫెలో.The Year Book 2014 // Indian National Science Academy, New Delhi

 మరణం 
ఇ. ఎ. సిద్దిక్ 88 సంవత్సరాల వయస్సులో 2026 జనవరి 22న కన్నుమూసాడు.

 మూలాలు 
వర్గం:1937 జననాలు
వర్గం:2026 మరణాలు